破壞型創新

係指一啲打亂市場秩序嘅重大創新。破壞型創新通常係源於一啲因為科技創新而推出嘅新產品或者服務，以低價、低品質嘅方式針對特定消費族群。

背景

喺 1990 年代中有管理學者撰文，主張創新呢家嘢可以分做兩大種：
持續型創新：涉及一啲會「令個市場持續落去」嘅創新，做到嘅頂櫳只係令隻產品嘅既有消費者繼續噉消費嗰樣產品，簡單嘅例子可以想像一間科技公司係噉改良自己出嘅一隻軟件，等自己啲既有客人一路樂意買自己嘅產品；
破壞型創新：相對於持續型創新，破壞型創新涉及嘅係開創全身嘅市場，令到本來不嬲冇打算買隻產品嘅消費者突然間對隻產品有興趣，而件產品就因而會同啲本來唔使同隻產品爭客嘅公司突然間要同隻新產品競爭，好多時仲會破壞啲舊有產品嘅市場；好似係－
個人電腦嘅普及化：呢場變革令到好多本來對電腦冇乜興趣嘅人開始對電腦有興趣，而且個人電腦仲取代咗好多打前嘅做嘢方法，例如啲人想記低啲嘢唔使再齋靠紙筆，破壞嗮呢啲舊有產品嘅市場。
智能手機嘅普及化：喺通訊方面，智能手機取代咗好多本來係由個人電腦做嘅功能，而且智能手機多功能得嚟又唔貴－舊式手提電話完全唔夠佢哋爭，最後智能手機破壞嗮舊式手提電話嘅市場，令後者喺廿一世紀初絕跡。
亞馬遜公司賣書：呢單嘢俾唔少經濟學同管理學研究者攞嚟做創新嘅個案研究；喺廿世紀，買賣書近乎淨係用書舖嘅方式進行嘅，消費者想買書基本上實要親身行去自己附近嘅書舖度揀同買，不過喺 2000 年代開始，亞馬遜公司就開始俾消費者用網購嘅方式買書，而且啲書可以係淨係存在喺電腦入面嘅電子書；而對好多消費者嚟講，用噉嘅方式買書好方便，所以佢哋就改為主要甚至完全淨係用亞馬遜公司網購嚟買書－亞馬遜公司嘅服務取代咗舊有產品，破壞舊有產品嘅市場，事實係仲有好幾間開傳統書舖嘅企業因為噉而執咗笠。
一般認為，破壞型創新係一盤生意要取得重大成功嘅必要條件。

破壞型科技

破壞型創新嘅一大來源係所謂嘅破壞型科技：想像下面幅圖；喺一般情況下，同一種產品會有高低質之分，例如電腦硬件分好多唔同型號，有啲性能勁啲有啲性能渣啲，最高質嘅硬件會攞嚟做最高級嘅用途－例子可以睇吓超級電腦；呢啲唔同質素嘅型號會一齊噉隨時間而性能提升－下圖 X 軸做時間 Y 軸做性能，而圖入面嗰幾條色水唔同大致成平行嘅箭咀就係代表唔同質素嘅型號；不過有陣時，可能會有人作出咗啲好重大嘅發明，因而令自己嗰件科技達到嘅性能喺短時間內大幅提升，呢樣嘢往往會搞到啲本來俾人認為係高性能嘅產品型號競爭力大跌，破壞市場嘅既有秩序。

數碼化革命
範式轉移

攷

創新